หุ้นไทยเปิดตลาดพุ่ง10จุด
แค่เปิดตลาดก็ทะลุ 1,400 จุดไปแล้ว สำหรับหุ้นไทยเช้านี้ รับข่าวดีจากความคลี่คลายแก้ปัญหาหน้าผาการคลัง
2 ม.ค. 2556

แค่เปิดตลาดก็ทะลุ 1,400 จุดไปแล้ว สำหรับหุ้นไทยเช้านี้ รับข่าวดีจากความคลี่คลายแก้ปัญหาหน้าผาการคลัง
ตลาดหุ้นไทยต้นภาคเช้าพุ่งกว่า 10 จุด ทะลุผ่าน 1,400 จุดได้อีกครั้ง เป็นไปตามทิศทางตลาดต่างประเทศที่ตอบรับปัจจัยบวกสำคัญที่ทั่วโลกจับตาอย่างใกล้ชิดคือปัญหา Fiscal Cliff ของสหรัฐคลี่คลายลงในระดับหนึ่ง หลังจากวุฒิสภาและรัฐบาลตกลงกันได้ในทางที่ดี โดยเมื่อเวลา 10.00 น.ดัชนี SET มาอยู่ที่ 1,402.06 จุด เพิ่มขึ้น 10.13 จุด (+0.73%) 
นายกิจพล ไพรไพศาลกิจ ผู้อำนวยการสายงานวิเคราะห์หลักทรัพย์ บล.กสิกรไทย คาดว่า หลังจากผลโหวตวุฒิสภาสหรัฐผ่านร่างกฏหมายเพื่อหลีกเลี่ยงสถานการณ์หน้าผาการคลัง(fiscal cliff) ส่งผลให้ตลาดหุ้นเอเซียปรับตัวขึ้นมาตอบรับปัจจัยดังกล่าว ทั้งนี้ มองว่าตลาดหุ้นไทยน่าจะยืนอยู่เหนือ 1,400 จุดได้ เพียงแต่ในระดับตั้งแต่ 1,400 จุดขึ้นไปตลาดน่าจะมีความผันผวนค่อนข้างสูงจนกว่าข่าวร้ายทั้งหมดจะเปลี่ยนเป็นข่าวดี